© Юлия Лазарова Посещение на руската прокремълска рокерска организация "Нощни вълци" пред "Св. Александър Невски". Андрей Бобровский е втори от ляво на дясно. Зад него е Денчо Златанов, а Марин Маринов е последният в дясно.

Герои от февруарските протести, свалили първия кабинет "Борисов", и такива с минало в силовите групировки се оказаха най-близо до любимите рокери на Путин - "Нощните вълци" в мото похода им през България. "Славянский мир". Руснаците в колоната от над 20 мотора бяха едва четирима, установи "Дневник".

Най-близо до лидера на "глутницата" Андрей Бобровский при медийните му изяви бяха Камен Попов и Денчо Златанов.

Попов седеше до Бобровский на пресконференцията в Руския културен център в София, караше до него с мотора си и беше представен като човека, който се е грижил за организацията на пробега у нас и координацията с МВР. Той има собствено предване в телевизия "Евроком" и дори интервюира лидера на "Нощните вълци" - Александър Залдостанов, известен и като Хирурга, в Москва.

Камен Попов освен това е човекът, който удари в лицето лидера на Атака Волен Сидеров при повторната му окупация на НАТФИЗ през октомври миналата година.

© Юлия Лазарова Камен Попов слиза от мотора си пред "Св. Александър Невски"

Попов е съучредител на Национален форум "Обединение" - една от организациите, родили се в резултат на протестите от февруари 2013 г., след които първото правителство на Бойко Борисов подаде оставка. Това беше и една от структурите, които участваха в т.нар. "контрапротести" и си сътрудничиха с кабинета на Пламен Орешарски. Бил е съдружник във фирми на убития бизнесмен и бивш собственик на футболен клуб "Локомотив Пловдив" Александър Тасев – Остап, за когото се смяташе, че гравитира около бившата силова групировка ВИС.

Национален форум "Обединение" участваше и в среднощните патрули, които националистическата формация на Боян Расате пусна по улиците на София срещу бежанците.

Бобровский "предаде щафетата" и флага на "Славянский мир" на Денчо Златанов, който също беше седнал до него в "президиума" на пресконференцията. Златанов е бивш национален координатор на НСДВ, докато лидер на партията беше д-р Антония Първанова. Двамата бяха "активни участници" при старта на мотосезона в София през 2014 г. Златанов е вносител на мото триколката Rewaco Тraik, която беше демонстрирана в колоната на "вълците". Според публикация във Faktor.bg мотористът, който е бивш служител на "Булинс" и бивш съдружник с братя Маргини, е свързан с мистериозното изчезване на 250 хил. евро, дадени на НДСВ от банкера Цветан Василев покрай изборите през 2014 г.

© Юлия Лазарова Марин Маринов (с потника) заедно с "Нощните вълци" пред Александър Невски

Частният детектив Марин Маринов е друго познато от февруарските и контрапротестите лица, който се появи яхнал мотор заедно с "Нощните вълци" пред храма "Св. Александър Невски". Освен като "преговарящ" с Пламен Орешарски и предводител на февруарските блокади Маринов е известен като последния шеф на охраната на убития подземен бос Иво Карамански. Последните му медийни изяви бяха на протестите срещу ислямския молитвен дом в софийския квартал "Люлин" тази година и срещу бежанците през миналата.

На мотор и с елече с емблема на мото клуб на гърба във "вълчата" свита се появи и Светослав Николов от Граждански комитет "Равни пред закона", който също е познат от протестите, свалили първото правителство на ГЕРБ и защитниците на Пламен Орешарски. Същият "комитет" беше сред организаторите на антинатовското и проруско шествие в София през септември 2014 г..

Сред посрещачите на колоната от мотористи очевидци са забелязали и някои "оперативно интересни лица". Един от тях е Георги Близнаков, който бе задържан за нанасяне на побой на Околовръстното шосе в София през февруари. Той се оказа издирван от Украйна тъй като е бил наемник в проруски батальон в самообявилата се Донецка народна република (ДНР) и участвал в убийства на украински граждани и в мъчения на военнослужещи от бившата съветска република. Тогава стана ясно, че Близнаков е охранител на сочения за престъпен бос Иво Ториното, който също бе до "Св. Александър Невски" в черното си Ауди.

Оказа, се четирите деца в народни носии, които посрещнаха по стара българска традиция с хляб и сол рокерите в петък са от ансамбъл "Рила" в Дупница и не са знаели, кого ще посрещат. На тях им е платено по 10 лв. според публикаця на Клуб Z.